Nariadenie Komisie (ES) č. 1550/98
zo 17. júla 1998,
ktorým sa mení a dopĺňa nariadenie (ES) č. 2571/97 o predaji masla za znížené ceny a o poskytovaní pomoci pre smotanu, maslo a koncentrované maslo používané pri výrobe cukrárenských výrobkov, zmrzliny a iných potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu s mliekom a mliečnymi výrobkami [1], naposledy zmenené a doplnené nariadením ES č. 1587/96 [2], najmä na jeho články 6 (6) a 12 (3),
keďže sa vydalo nariadenie Komisie (ES) č. 2571/97 [3], zmenené a doplnené nariadením ES č. 1061/98 [4], s cieľom skrátiť lehotu, v rámci ktorej sa výrobky uvedené v článku 1 majú spracovať alebo použiť pri výrobe konečných výrobkov zo šiestich na tri mesiace; keďže sa táto zmena a doplnenie vykonali v dôsledku neúmerne vysokého počtu žiadostí o pomoc; keďže toto viedlo k zníženiu množstiev, o ktoré sa žiadalo; keďže z hľadiska novej situácie možno lehotu stanovenú na zapracovanie výrobkov do konečného výrobku predĺžiť na štyri mesiace;
keďže za prekročenie lehoty stanovenej v článku 11 o menej ako 60 dní ukladajú druhý pododsek článku 18 (3) a tretí pododsek článku 22 (4) nariadenia ES č. 2571/97 pokutu vo výške 4 ECU za tonu a deň; keďže sa vzhľadom na situáciu na trhu tento obnos ukázal byť veľmi malým a mal by sa zvýšiť na 6 ECU za tonu a deň;
keďže opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Nariadenie (ES) č. 2571/97 sa týmto mení a dopĺňa takto:
1. v článku 11 sa slová "tri mesiace" nahrádzajú slovami "štyri mesiace";
2. v druhom pododseku článku 18 (3) a treťom pododseku článku 22 (4) sa slová "4 ECU za tonu a deň" nahrádzajú slovami "6 ECU za tonu a deň".
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať na pridelené množstvá počnúc 14. výzvou na výberové konanie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. júla 1998